CELEX: 32020R2008
Language: lv
Date: 2020-12-08 00:00:00
Title: Komisijas Regula (ES) 2020/2008 (2020. gada 8. decembris), ar kuru attiecībā uz to piemērošanas periodu un citiem attiecīgiem pielāgojumiem groza Regulas (ES) Nr. 702/2014, (ES) Nr. 717/2014 un (ES) Nr. 1388/2014 (Dokuments attiecas uz EEZ)

9.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 414/15
               
            
         KOMISIJAS REGULA (ES) 2020/2008
         (2020. gada 8. decembris),
         ar kuru attiecībā uz to piemērošanas periodu un citiem attiecīgiem pielāgojumiem groza Regulas (ES) Nr. 702/2014, (ES) Nr. 717/2014 un (ES) Nr. 1388/2014
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību un jo īpaši tā 108. panta 4. punktu,
         ņemot vērā Padomes Regulu (ES) 2015/1588 (2015. gada 13. jūlijs) par to, kā piemērot Līguma par Eiropas Savienības darbību 107. un 108. pantu attiecībā uz dažu kategoriju valsts horizontālo atbalstu (1), un jo īpaši tās 1. panta 1. punktu un 2. panta 1. punktu,
         apspriedusies ar Valsts atbalsta padomdevēju komiteju,
         tā kā:
         
                     (1)
                  
                  
                     Komisijas regulu (ES) Nr. 702/2014 (2) piemēro līdz 2020. gada 31. decembrim.
                  
               
                     (2)
                  
                  
                     Komisija 2018. gada 8. septembrī sāka Regulas (ES) Nr. 702/2014 pārskatīšanu, lai to aizstātu ar jaunu regulu laikposmam no 2021. līdz 2027. gadam. Tomēr, izstrādājot šo jauno regulu, būtu jāņem vērā kopējās lauksaimniecības politikas (KLP) attīstība. Īpaši svarīgs ir priekšlikums Eiropas Parlamenta un Padomes regulai, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar KLP (3), minētajā regulā ir paredzēts, ka dalībvalstīm KLP stratēģisko plānu īstenošana jāsāk no 2021. gada 1. janvāra.
                  
               
                     (3)
                  
                  
                     Tomēr likumdošanas procedūra attiecībā uz KLP reformu joprojām turpinās, un tiesiskais regulējums, tostarp tam sekojošie deleģētie un īstenošanas akti, vēl kādu laiku netiks pieņemti.
                  
               
                     (4)
                  
                  
                     Lai nodrošinātu, ka dalībvalstu valsts atbalsta shēmām var turpināt piemērot atbrīvojumu saskaņā ar Regulu (ES) Nr. 702/2014, un lai minētās regulas pārskatīšanu varētu pabeigt pēc KLP reformas pieņemšanas, ir lietderīgi pagarināt Regulas (ES) Nr. 702/2014 piemērošanas periodu līdz 2022. gada 31. decembrim.
                  
               
                     (5)
                  
                  
                     Komisijas Regulas (ES) Nr. 717/2014 (4) un (ES) Nr. 1388/2014 (5) arī ir piemērojamas līdz 2020. gada 31. decembrim.
                  
               
                     (6)
                  
                  
                     Komisija 2019. gada 29. aprīlī un 2019. gada 2. maijā sāka attiecīgi Regulas (ES) Nr. 717/2014 un Regulas (ES) Nr. 1388/2014 pārskatīšanu, lai tās aizstātu ar jaunām regulām laikposmam no 2021. līdz 2027. gadam. Minētajām regulām arī turpmāk vajadzētu būt saskanīgām un konsekventām ar citiem noteikumiem, kas attiecas uz valsts atbalsta novērtēšanu zvejniecības un akvakultūras nozarē, jo īpaši ar Regulu par Eiropas Jūrlietu un zivsaimniecības fondu (EJZF) (6). Īpaši būtisks ir priekšlikums Eiropas Parlamenta un Padomes regulai par EJZF, kas paredz EJZF izveidi no 2021. gada 1. janvāra (7). Tomēr likumdošanas procedūra attiecībā uz EJZF reformu joprojām turpinās. Lai nodrošinātu, ka dalībvalstis var turpināt piešķirt nelielas atbalsta summas saskaņā ar Regulu (ES) Nr. 717/2014 un dalībvalstu valsts atbalsta shēmām var turpināt piemērot atbrīvojumu saskaņā ar Regulu (ES) Nr. 1388/2014, un lai minēto regulu pārskatīšanu varētu pabeigt pēc KLP reformas pieņemšanas, ir lietderīgi pagarināt Regulas (ES) Nr. 717/2014 un (ES) Nr. 1388/2014 piemērošanas periodu līdz 2022. gada 31. decembrim.
                  
               
                     (7)
                  
                  
                     Ņemot vērā Regulu (ES) Nr. 702/2014 un (ES) Nr. 1388/2014 piemērošanas periodu pagarināšanu, dažas dalībvalstis varētu vēlēties pagarināt pasākumus, par kuriem ir sniegts informācijas kopsavilkums atbilstīgi minētajām regulām. Lai samazinātu administratīvo slogu, informācijas kopsavilkums par minēto pasākumu pagarināšanu, tostarp iespējamo budžeta palielinājumu, būtu jāuzskata par paziņotu Komisijai un par publicētu, ar nosacījumu, ka attiecīgajos pasākumos nav izdarīti būtiski grozījumi.
                  
               
                     (8)
                  
                  
                     Regula (ES) Nr. 702/2014 un Regula (ES) Nr. 1388/2014 arī būtu jāpielāgo, lai ņemtu vērā ekonomiskās un finansiālās sekas, ko Covid-19 pandēmija ir radījusi uzņēmumiem, un lai nodrošinātu atbilstību Komisijas pieņemtajai vispārējai politiskajai reakcijai, jo īpaši laikposmā no 2020. līdz 2021. gadam. Jo īpaši uzņēmumiem, kas nebija nonākuši grūtībās 2019. gada 31. decembrī, bet kļuva par grūtībās nonākušiem uzņēmumiem laikposmā no 2020. gada 1. janvāra līdz 2021. gada 30. jūnijam, būtu jāsaglabā tiesības uz atbalstu saskaņā ar minētajām regulām.
                  
               
                     (9)
                  
                  
                     Regulas (ES) Nr. 1388/2014 1. pantā un 13.–43. pantā ir iekļautas atsauces uz EJZF Regulu (ES) Nr. 508/2014, lai definētu neattiecināmas darbības un nosacījumus atbalsta piešķiršanai saskaņā ar minētajiem noteikumiem. Lai Regulas (ES) Nr. 1388/2014 pagarināšanas periodā nodrošinātu juridisko noteiktību, minētās atsauces būtu jāsaprot kā atsauces uz Regulu (ES) Nr. 508/2014 redakcijā, kas bija piemērojama 2020. gada 31. decembrī, neatkarīgi no tā, vai minētā regula ir atcelta.
                  
               
                     (10)
                  
                  
                     Tāpēc attiecīgi būtu jāgroza Regulas (ES) Nr. 702/2014, (ES) Nr. 717/2014 un (ES) Nr. 1388/2014.
                  
               
                     (11)
                  
                  
                     Lai nodrošinātu pastāvošā atbalsta nepārtrauktību saskaņā ar Regulām (ES) Nr. 702/2014, (ES) Nr. 717/2014 un (ES) Nr. 1388/2014 un lai uzņēmumi, kas Covid-19 pandēmijas dēļ kļuva par grūtībās nonākušiem uzņēmumiem 2020. gada 1. janvārī vai vēlāk, varētu pretendēt uz atbalstu no 2020. gada 1. janvāra, šai regulai būtu jāstājas spēkā iespējami drīz pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Grozījumi Regulā (ES) Nr. 702/2014
            Regulu (ES) Nr. 702/2014 groza šādi:
            
                        1)
                     
                     
                        regulas 1. panta 6. punktam pievieno šādu c) apakšpunktu:
                        
                                    “c)
                                 
                                 
                                    atbalstu uzņēmumiem, kuri 2019. gada 31. decembrī nebija grūtībās, bet kļuva par grūtībās nonākušiem uzņēmumiem laikposmā no 2020. gada 1. janvāra līdz 2021. gada 30. jūnijam.”;
                                 
                              
                  
                        2)
                     
                     
                        regulas 9. pantam pievieno šādu 8. punktu:
                        
                           “8.   Atkāpjoties no 1., 2. un 6. punkta, ja dalībvalsts vēlas pagarināt pasākumus, par kuriem Komisijai ir iesniegta kopsavilkuma informācija, tad uzskata, ka kopsavilkuma informācija par šo pasākumu pagarināšanu ir paziņota Komisijai un publicēta, ar nosacījumu, ka attiecīgajos pasākumos nav izdarīti nekādi būtiski grozījumi, izņemot budžeta palielināšanu.”;
                        
                     
                  
                        3)
                     
                     
                        regulas 52. panta otro daļu aizstāj ar šādu:
                        “To piemēro līdz 2022. gada 31. decembrim.”
                     
                  
         
            2. pants
            Grozījumi Regulā (ES) Nr. 717/2014
            Regulas (ES) Nr. 717/2014 8. panta otro daļu aizstāj ar šādu:
            
               “To piemēro līdz 2022. gada 31. decembrim.”
            
         
         
            3. pants
            Grozījumi Regulā (ES) Nr. 1388/2014
            Regulu (ES) Nr. 1388/2014 groza šādi:
            
                        1)
                     
                     
                        regulas 1. panta 3. punkta d) apakšpunktu aizstāj ar šādu:
                        
                                    “d)
                                 
                                 
                                    atbalstam, ko piešķir grūtībās nonākušiem uzņēmumiem, izņemot atbalstu dabas katastrofu nodarītā kaitējuma atlīdzināšanai, un atbalstam tādiem uzņēmumiem, kuri 2019. gada 31. decembrī nebija grūtībās, bet kļuva par grūtībās nonākušiem uzņēmumiem laikposmā no 2020. gada 1. janvāra līdz 2021. gada 30. jūnijam;”;
                                 
                              
                  
                        2)
                     
                     
                        regulā iekļauj šādu 11.a pantu:
                        
                           “11.a pants
                           Atkāpe no informēšanas un publicēšanas prasībām
                           Atkāpjoties no 9. panta 5. punkta un 11. panta a) punkta, ja dalībvalsts vēlas pagarināt pasākumus, par kuriem Komisijai ir iesniegta kopsavilkuma informācija, tad uzskata, ka kopsavilkuma informācija par šo pasākumu pagarināšanu ir paziņota Komisijai un publicēta, ar nosacījumu, ka attiecīgajos pasākumos nav izdarīti nekādi būtiski grozījumi, izņemot budžeta palielināšanu.”;
                        
                     
                  
                        3)
                     
                     
                        regulas 47. panta otro daļu aizstāj ar šādu:
                        “To piemēro līdz 2022. gada 31. decembrim.”
                     
                  
         
            4. pants
            Atsauču uz Regulu (ES) Nr. 508/2014 piemērošana Regulā (ES) Nr. 1388/2014
            Atsauces uz Regulas (ES) Nr. 508/2014 noteikumiem Regulas (ES) Nr. 1388/2014 1. pantā un 13.–43. pantā saprot kā atsauces uz minēto noteikumu redakciju, kas piemērojama 2020. gada 31. decembrī, neatkarīgi no tā, vai minētā regula ir atcelta.
         
         
            5. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 8. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 248, 24.9.2015., 1. lpp.
         
         
            (2)  Komisijas Regula (ES) Nr. 702/2014 (2014. gada 25. jūnijs), ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (OV L 193, 1.7.2014., 1. lpp.).
         
            (3)  Priekšlikums Eiropas Parlamenta un Padomes regulai, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Eiropas Parlamenta un Padomes Regulu (ES) Nr. 1305/2013 un Eiropas Parlamenta un Padomes Regulu (ES) Nr. 1307/2013 (COM(2018) 392 final).
         
            (4)  Komisijas Regula (ES) Nr. 717/2014 (2014. gada 27. jūnijs) par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (OV L 190, 28.6.2014., 45. lpp.).
         
            (5)  Komisijas Regula (ES) Nr. 1388/2014 (2014. gada 16. decembris), ar ko konkrētas atbalsta kategorijas uzņēmumiem, kuri nodarbojas ar zvejas un akvakultūras produktu ražošanu, apstrādi un tirdzniecību, atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (OV L 369, 24.12.2014., 37. lpp.).
         
            (6)  Eiropas Parlamenta un Padomes Regula (ES) Nr. 508/2014 (2014. gada 15. maijs) par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (OV L 149, 20.5.2014., 1. lpp.).
         
            (7)  Priekšlikums Eiropas Parlamenta un Padomes regulai par Eiropas Jūrlietu un zivsaimniecības fondu un ar ko atceļ Eiropas Parlamenta un Padomes Regulu (ES) Nr. 508/2014 (COM(2018) 390 final).